CELEX: 
Language: lt
Date: 2017-03-06 00:00:00
Title: KOMISIJOS ĮGYVENDINIMO REGLAMENTAS (ES) …/... kuriuo iš dalies keičiamas Įgyvendinimo reglamentas (ES) Nr. 1207/2011, kuriuo nustatomi bendro Europos dangaus su apžvalga susiję veikimo charakteristikų ir sąveikos reikalavimai

KOMISIJOS ĮGYVENDINIMO REGLAMENTAS (ES) …/...
            
            
               2017 03 06
            
            
               kuriuo iš dalies keičiamas Įgyvendinimo reglamentas (ES) Nr. 1207/2011, kuriuo nustatomi bendro Europos dangaus su apžvalga susiję veikimo charakteristikų ir sąveikos reikalavimai
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 552/2004 dėl Europos oro eismo valdymo tinklo sąveikos (sąveikos reglamentą)
                  1
               , ypač į jo 3 straipsnio 5 dalį,
            
            
               pasikonsultavusi su Bendro dangaus komitetu,
            
            
               kadangi:
            
            
               (1)siekiant Europos oro eismo valdymo tinkle suderinti apžvalgos duomenims teikti naudojamų sistemų veikimo charakteristikų, sąveikos ir veiksmingumo reikalavimus ir užtikrinti civilinį ir karinį koordinavimą, Komisijos įgyvendinimo reglamentu (ES) Nr. 1207/2011
                  2
                nustatomi toms sistemoms, jų sudedamosioms dalims ir susijusioms procedūroms taikomi reikalavimai;
            
            
               (2)kad veiklos vykdytojai galėtų orlaiviuose įdiegti naujas ar patobulintas funkcijas, jie iki Įgyvendinimo reglamento (ES) Nr. 1207/2011 5 straipsnio 4 ir 5 dalyse nurodytų datų turi turėti reikiamas įrangos specifikacijas. Tačiau Europos aviacijos saugos agentūros (toliau – agentūra) parengtos susijusios sertifikavimo specifikacijos iš dalies neatitinka Įgyvendinimo reglamente (ES) Nr. 1207/2011 nustatytų reikalavimų, todėl turėtų būti su jais iš naujo suderintos ir juos atitikti. Taigi iki 2016 m. birželio 8 d. naujuose orlaiviuose įdiegti naujas ADS-B siunčiamųjų duomenų („ADS-B Out“) ir sustiprinto S režimo („Mode S Enhanced“) funkcijas galėjo ne visi veiklos vykdytojai; 
            
            
               (3)be to, suinteresuotieji subjektai pranešė, kad šiuo metu ne visos orlaiviuose sumontuotos apžvalgos sistemų dalys atitinka Įgyvendinimo reglamentą (ES) Nr. 1207/2011. Tai ypač taikoma anksčiau sumontuotiems elementaraus S režimo („Mode S Elementary“) atsakikliams, nes paaiškėjo, kad jie neatitinka susijusiose agentūros sertifikavimo specifikacijose pateikto naujausio standarto (ED-73E). To standarto neatitinkantys elementaraus S režimo atsakikliai turės būti patobulinti taip, kad jį atitiktų. Atsižvelgiant į reikalavimą orlaiviuose taip pat įdiegti ADS-B ir sustiprinto S režimo funkcijas, išlaidų veiksmingumo sumetimais orlaiviuose sumontuotas dalis reikėtų patobulinti vienu metu įdiegiant visas tris funkcijas; 
            
            
               (4)todėl, siekiant veiklos vykdytojams suteikti pakankamai papildomo laiko, reikėtų iš dalies pakeisti datas, iki kurių jie turi įvykdyti Įgyvendinimo reglamente (ES) Nr. 1207/2011 nustatytus susijusius sąveikos reikalavimus. Atsižvelgiant į tolesnį vėlavimą atlikti sertifikavimą ir gauti reikiamą įrangą, dėl kurio sunku sklandžiai atnaujinti esamą orlaivių parką, nebetikslinga šiuo atžvilgiu skirstyti orlaivių pagal jų individualaus tinkamumo skraidyti pažymėjimo išdavimo datą; 
            
            
               (5)kad įvykdytų Įgyvendinimo reglamento (ES) Nr. 1207/2011 6 straipsnyje nustatytą įpareigojimą, susijusį su spektro apsauga, valstybės narės turi užtikrinti, kad oro navigacijos paslaugų teikėjai turėtų reikiamas matavimo priemones ir atitikties užtikrinimo priemones ir taip galėtų užtikrinti, kad antžeminės apžvalgos sistemos nekeltų žalingųjų trukdžių. Atsižvelgiant į tai, kad šių atitikties užtikrinimo priemonių ir matavimo priemonių dar nėra, o datos, iki kurių veiklos vykdytojai turi įvykdyti susijusius sąveikos reikalavimus, yra keičiamos, turėtų būti pakeistos ir datos, iki kurių valstybės narės turi įvykdyti Įgyvendinimo reglamente (ES) Nr. 1207/2011 nustatytus susijusius spektro apsaugos reikalavimus, kad jos turėtų pakankamai papildomo laiko įvykdyti savo pareigas;
            
            
               (6)siekiant užtikrinti nuoseklumą, valstybinius orlaivius naudojantiems veiklos vykdytojams reikalavimų įvykdymo terminai turėtų būti nukelti panašiai kaip ir kitus orlaivius naudojantiems veiklos vykdytojams. Todėl taip pat turėtų būti iš dalies pakeistos datos, iki kurių valstybės narės turi užtikrinti valstybinių orlaivių atitiktį Įgyvendinimo reglamente (ES) Nr. 1207/2011 nustatytiems susijusiems reikalavimams. Be to, siekiant išlaikyti tų taisyklių praktinį poveikį, reikėtų pakoreguoti datas, susijusias su tame įgyvendinimo reglamente nustatytomis išimtimis tam tikroms orlaivių kategorijoms, o to reglamento II priedo nuorodas – atnaujinti; 
            
            
               (7)todėl Įgyvendinimo reglamentas (ES) Nr. 1207/2011 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis 
            
            
               Įgyvendinimo reglamentas (ES) Nr. 1207/2011 iš dalies keičiamas taip:
            
         
         
            
               (1)5 straipsnis iš dalies keičiamas taip: 
            
            
               (a)4 dalis išbraukiama; 
            
            
               (b)5, 6 ir 7 dalys pakeičiamos taip: 
            
            
               „5. Veiklos vykdytojai užtikrina, kad ne vėliau kaip iki 2020 m birželio 7 d.:
            
            
               a) orlaiviuose, kuriais vykdomi 2 straipsnio 2 dalyje nurodyti skrydžiai, būtų įrengti antrinio apžvalgos radaro atsakikliai, turintys II priedo A dalyje nurodytas funkcijas;
            
            
               b) orlaiviuose, kurių maksimali sertifikuota kilimo masė yra didesnė kaip 5 700 kg arba maksimalus tikrasis skrydžio kreiserinis greitis yra didesnis kaip 250 mazgų ir kuriais vykdomi 2 straipsnio 2 dalyje nurodyti skrydžiai, būtų įrengti antrinio apžvalgos radaro atsakikliai, turintys ne tik II priedo A dalyje, bet ir to priedo B dalyje nurodytas funkcijas;
            
            
               c) orlaiviuose su pastoviaisiais sparnais, kurių maksimali sertifikuota kilimo masė yra didesnė kaip 5 700 kg arba maksimalus tikrasis skrydžio kreiserinis greitis yra didesnis kaip 250 mazgų ir kuriais vykdomi 2 straipsnio 2 dalyje nurodyti skrydžiai, būtų įrengti antrinio apžvalgos radaro atsakikliai, turintys ne tik II priedo A dalyje, bet ir to priedo C dalyje nurodytas funkcijas.
            
            
               6. Veiklos vykdytojai užtikrina, kad orlaiviai, kuriuose yra pagal 5 dalį įrengta įranga ir kurių maksimali sertifikuota kilimo masė yra didesnė kaip 5 700 kg arba maksimalus tikrasis skrydžio kreiserinis greitis yra didesnis kaip 250 mazgų, būtų naudojami taikant antenų įvairovės principą, kaip nurodyta Čikagos konvencijos 10 priedo IV tomo 3.1.2.10.4 dalyje (ketvirtas leidimas, įskaitant visus pakeitimus iki pakeitimo Nr. 85).
            
            
               7. Valstybės narės gali nustatyti reikalavimus turėti įrangą pagal 5 dalies b punktą visuose orlaiviuose, kuriais 2 straipsnio 2 dalyje nurodyti skrydžiai vykdomi vietovėse, kuriose oro navigacijos paslaugų teikėjai teikia apžvalgos paslaugas naudodami II priedo B dalyje nurodytus apžvalgos duomenis.“
            
            
               (2)6 straipsnio 1 ir 3 dalyse „2015 m. vasario 5 d.“ pakeičiama į „2020 m. sausio 2 d.“ 
            
            
               (3)8 straipsnio 1, 2 ir 3 dalys pakeičiamos taip:
            
            
               „1. Valstybės narės užtikrina, kad ne vėliau kaip iki 2020 m. birželio 7 d. valstybiniuose orlaiviuose, kuriais vykdomi 2 straipsnio 2 dalyje nurodyti skrydžiai, būtų įrengti antrinio apžvalgos radaro atsakikliai, turintys II priedo A dalyje nurodytas funkcijas.
            
            
               2. Valstybės narės užtikrina, kad ne vėliau kaip iki 2020 m. birželio 7 d. valstybiniuose krovininiuose orlaiviuose, kurių maksimali sertifikuota kilimo masė yra didesnė kaip 5 700 kg arba maksimalus tikrasis kreiserinis skrydžio greitis yra didesnis kaip 250 mazgų ir kuriais vykdomi 2 straipsnio 2 dalyje nurodyti skrydžiai, būtų įrengti antrinio apžvalgos radaro atsakikliai, turintys ne tik II priedo A dalyje, bet ir to priedo B ir C dalyse nurodytas funkcijas.
            
            
               3. Valstybės narės ne vėliau kaip iki 2019 m. sausio 1 d. Komisijai pateikia valstybinių orlaivių, kuriuose negalima įrengti II priedo A dalyje išdėstytus reikalavimus atitinkančių antrinio apžvalgos radaro atsakiklių, sąrašą ir pateikia pagrindimą, kodėl jų įrengti negalima.
            
            
               Valstybės narės ne vėliau kaip iki 2019 m. sausio 1 d. Komisijai pateikia valstybinių krovininių orlaivių, kurių maksimali sertifikuota kilimo masė yra didesnė kaip 5 700 kg arba maksimalus tikrasis skrydžio kreiserinis greitis yra didesnis kaip 250 mazgų ir kuriuose negalima įrengti II priedo B ir C dalyse išdėstytus reikalavimus atitinkančių antrinio apžvalgos radaro atsakiklių, sąrašą ir pateikia pagrindimą, kodėl jų įrengti negalima.
            
            
               Pagrindimas, kodėl jų įrengti negalima, – tai viena iš šių priežasčių:
            
            
               a) įtikinamos techninės priežastys;
            
            
               b) valstybinių orlaivių, kuriais vykdomi skrydžiai pagal 2 straipsnio 2 dalį, naudojimas bus nutrauktas ne vėliau kaip 2024 m. sausio 1 d.;
            
            
               c) viešojo pirkimo apribojimai.“
            
            
               (4)14 straipsnis iš dalies keičiamas taip:
            
         
         
            
               (a)1 dalyje „2016 m. birželio 8 d.“ pakeičiama į „2020 m. birželio 7 d.“;
            
            
               (b)3 dalyje „2017 m. liepos 1 d.“ pakeičiama į „2019 m. sausio 1 d.“
            
            
               (5)II priedas iš dalies keičiamas taip:
            
            
               (a)A dalies pavadinimas pakeičiamas taip:
            
            
               „A dalis. 4 straipsnio 3 dalyje, 5 straipsnio 5 dalies a punkte, 7 straipsnio 2 dalyje ir 8 straipsnio 1 ir 3 dalyse nurodytos antrinio apžvalgos radaro atsakiklių funkcijos“;
            
            
               (b)B dalies pavadinimas pakeičiamas taip:
            
            
               „B dalis. 4 straipsnio 3 dalyje, 5 straipsnio 5 dalies b punkte, 5 straipsnio 7 dalyje, 7 straipsnio 2 dalyje ir 8 straipsnio 2 ir 3 dalyse nurodytos antrinio apžvalgos radaro atsakiklių funkcijos“;
            
            
               (c)C dalies pavadinimas pakeičiamas taip:
            
            
               „C dalis. 4 straipsnio 3 dalyje, 5 straipsnio 5 dalies c punkte, 7 straipsnio 2 dalyje, 8 straipsnio 2 ir 3 dalyse ir 14 straipsnio 1 dalyje nurodytos antrinio apžvalgos radaro atsakiklių papildomų apžvalgos duomenų funkcijos“.
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje, 2017 03 06
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  OL L 96, 2004 3 31, p. 26.
               
               
                  
                     (2)
                  2011 m. lapkričio 22 d. Komisijos įgyvendinimo reglamentas (ES) Nr. 1207/2011, kuriuo nustatomi bendro Europos dangaus su apžvalga susiję veikimo charakteristikų ir sąveikos reikalavimai (OL L 305, 2011 11 23, p. 35).